รื้อ(ไม่รื้อ)สูตรจ่ายเงิน กบข.
วันที่ 26 มี.ค.นี้ บรรดาข้าราชการที่เกษียณอายุไปแล้ว และสมาชิกที่ยังไม่เกษียณอายุประกาศเสียงดังฟังชัดว่า ในเวลา 06.00 น. ที่ลานพระบรมรูปทรงม้า กรุงเทพฯ เพื่อขอพบ ยิ่งลักษณ์ ชินวัตร นายกรัฐมนตรี กิตติรัตน์ ณ ระนอง รองนายกรัฐมนตรีและ รมว.คลัง เพื่อเรียกร้องให้มีการแก้ไขกฎหมายกองทุนบำเหน็จบำนาญข้าราชการ (กบข.)
26 มี.ค. 2556

วันที่ 26 มี.ค.นี้ บรรดาข้าราชการที่เกษียณอายุไปแล้ว และสมาชิกที่ยังไม่เกษียณอายุประกาศเสียงดังฟังชัดว่า ในเวลา 06.00 น. ที่ลานพระบรมรูปทรงม้า กรุงเทพฯ เพื่อขอพบ ยิ่งลักษณ์ ชินวัตร นายกรัฐมนตรี กิตติรัตน์ ณ ระนอง รองนายกรัฐมนตรีและ รมว.คลัง เพื่อเรียกร้องให้มีการแก้ไขกฎหมายกองทุนบำเหน็จบำนาญข้าราชการ (กบข.)
โดยเฉพาะในมาตราที่ไม่เป็นธรรมต่อสมาชิก กบข.กว่า 1.2 ล้านคน
หมายถึง การขอให้แก้สูตรคำนวณบำเหน็จบำนาญข้าราชการในมาตรา 63 หากไม่สามารถดำเนินการได้ สมาชิกจะพร้อมใจกันลาออกจากการเป็นสมาชิก 
คำขู่ดังกล่าวมิใช่ลอยๆ เพราะสมาชิกในภาคอีสานและภาคกลางประชุมแผนยุทธศาสตร์กันอย่างต่อเนื่องมาตลอดเดือนนี้
วันที่ 25 มี.ค. มนัส แจ่มเวหา อธิบดีกรมบัญชีกลาง กล่าวว่า กระทรวงการคลังจะเสนอแก้ไข พ.ร.บ.กองทุนบำเหน็จบำนาญข้าราชการ ปี 2539 ให้คณะรัฐมนตรี (ครม.) เห็นชอบ โดยจะเปิดทางให้ข้าราชการที่เข้าทำงานก่อนกฎหมาย กบข.มีผลบังคับใช้และเลือกที่จะเป็นสมาชิก กบข. มีสิทธิเลือกอีกครั้งว่าจะเป็นสมาชิก กบข.ต่อไป หรือว่าจะลาออกจากการเป็นสมาชิกเพื่อรับบำนาญแบบเก่า 
สิทธิดังกล่าวจะเปิดทางให้ข้าราชการที่เกษียณอายุไปแล้วก็มีสิทธิเลือกได้ด้วย แต่ในส่วนของสมาชิกที่เกษียณอายุไปแล้วที่เหลือจะลาออกจากเป็นสมาชิกจะต้องคืนเงินก้อนที่ได้รับคืนให้กับกองทุน กบข.ก่อน
เรียกว่า เป็นการยื่นเงื่อนไขที่ข้าราชการมิอาจปฏิเสธ
มนัส กล่าวว่า การเลือกแนวทางดังกล่าว เพราะเห็นว่าการปรับสูตรคำนวณบำนาญให้กับสมาชิก กบข.ใหม่ จะทำให้เกิดความยุ่งยาก เพราะจากการว่าจ้างมหาวิทยาลัยธรรมศาสตร์ทำวิจัยเรื่องนี้ พบว่า สูตรการจ่ายบำนาญของ กบข. ไม่ได้ด้อยกว่าแบบเดิม เพราะมีสมาชิกที่ได้ผลตอบแทนมากกว่าเดิม และก็มีบางรายน้อยกว่าเดิม 
สำหรับสมาชิก กบข. หลังกฎหมายมีผลบังคับใช้ไม่มีปัญหา เพราะรัฐบาลบังคับให้เป็นสมาชิกกองทุนโดยอัตโนมัติอยู่แล้ว จึงมีแต่ปัญหาที่ต้องแก้ไขให้กับสมาชิกเก่าเท่านั้น ที่บางคนเลือกเป็นสมาชิกและไปเปรียบเทียบกับผู้ร่วมงานที่เลือกไม่เป็นสมาชิก กบข. เพื่อรับเงินบำนาญแบบเดิม และพบว่าได้รับผลตอบแทนมากกว่าเท่านั้น
มนัส กล่าวว่า จะไม่มีการแก้ไขกฎหมาย กบข. เพื่อให้ประกันผลตอบแทนได้ไม่น้อยกว่า 9% ต่อปี ตามข้อเรียกร้องของสมาชิก เพราะหลักการบริหารการลงทุนไม่สามารถประกันผลตอบแทนได้ 
ก่อนหน้านี้ กิตติรัตน์ ออกมาเปิดเผยว่า จะเสนอ ครม. แก้ไขกฎหมาย กบข. ในเดือน เม.ย.นี้ เพื่อให้สมาชิกได้ผลตอบแทนไม่เสียเปรียบจากการจ่ายบำเหน็จแบบเก่า
คอยดูกันว่ารัฐบาลจะหาทางออกอย่างไร